
______________________________________________________________________________

На основу члана 138. став 1. Устава Републике Србије
  и члана 31. став 2. и члана 32. Закона о Заштитнику грађана
 у поступку контроле законитости и правилности рада Центра за социјални рад у Зрењанину и Покрајинског секретаријата за социјалну политику, демографију и равноправност полова, покренутог по притужби Р. Б. из Зрењанина, законског заступника Ф. Б., Заштитник грађана 

У Т В Р Ђ У Ј Е

Центар за социјални рад у Зрењанину, поступио је супротно Закону о општем управном поступку и начелима добре управе, на тај начин што је своје правноснажно решење бр. 553-3544/2007-2 од 19. 07. 2007. године ставио ван снаге решењем број: 55324-3272/2016 од 30. 05. 2016. године и притужиоцу укинуо признато право на увећани додатак за помоћ и негу другог лица за којом је потреба утврђена трајно.
Покрајински секретаријат за социјалну политику, демографију и равноправност полова поступио је супротно Закону о општем управном поступку и начелима добре управе на тај начин што је, својим решењем број: 139-553-483/2016-01 од 13. 09. 2016. године, одбио  жалбу Ф. Б., изјављену против решења Центра за социјални рад број: 55324-3272/2016 од 30. 5. 2016. године, као неосновану.
Описаним поступањем, наведени органи ускратили су притужиоцу право на социјалну заштиту, изневерили створена правна очекивања и допринели осећају правне несигурности код странке.
Заштитник грађана упућује Покрајинском секретаријату за социјалну политику, демографију и равноправност полова и Центру за социјални рад у Зрењанину следеће:
ПРЕПОРУКЕ

I
Потребно је да Покрајински секретаријат за социјалну политику, демографију и равноправност полова, по основу службеног надзора, стави ван снаге своје решење број: 139-553-483/2016-01 од 13. 09. 2016. године и решење Центра за социјални рад у Зрењанину број: 55324-3272/216 од 30. 05. 2016. године.
II
Потребно је да ставове садржане у овим препорукама Покрајински секретаријат за социјалну политику, демографију и равноправност полова, примењује у свим сличним случајевима и да о поступању по препоруци Заштитника грађана и доношењу новог решења обавести подносиоца притужбе, Центар за социјални рад у Зрењанину и Управни суд.
III

Потребно је да Покрајински секретаријат за социјалну политику, демографију и равноправност полова упути центрима за социјални рад на територији АП Војводине инструктивни акт којим ће органе старатељства упутити на примену ове препоруке у свим сличним случајевима.

IV

Потребно је да Центар за социјални рад у Зрењанину, након што Покрајински секретаријат стави ван снаге решење број: 55324-3272/216 од 30. 05. 2016. године, а Покрајински фонд за пензијско и инвалидско осигурање поступи донесе решење о захтеву за признавање права на новчану накнаду за помоћ и негу другог лица, настави да поступа по свом решењу бр. 553-3544/2007-2 од 19 07. 2007. године те кориснику исплаћује увећани додатак за помоћ и негу другог лица, као и да му исплати све неисплаћене износе ове материјалне подршке, од дана када је решењем број: 55324-3272/2016 од 30. 05. 2016. године утврђен престанак права па до дана наставка исплате исте.   
V

Потребно је да Центар за социјални рад у Зрењанину убудуће, у свим истим случајевима, цени налазе органа вештачења Републичког фонда за пензијско и инвалидско осигурање и то, како она која су дата у поступцима за признавање права на додатак и увећани додатак за помоћ и негу другог лица, тако и она која су дата у поступку за признавање права на новчану накнаду за помоћ и негу другог лица, а нарочито уколико се новим вештачењем препоручује укидање претходно трајно признатог права. 

Покрајински секретаријат за социјалну политику, демографију и равноправност полова и Центар за социјални рад у Зрењанину обавестиће Заштитника грађана о поступању по препорукама у року од 60 дана од дана пријема овог акта.

Р А З Л О З И

Заштитнику грађана обратила се Р. Б. из Зрењанина, законски заступник Ф. Б. притужбом на рад Центра за социјални рад у Зрењанину и Покрајинског секретаријата за социјалну политику, демографију и равноправност полова. У притужби је наведено да је Ф. Б. био корисник додатка за помоћ и негу другог лица и увећаног додатка по решењу Центра за социјални рад, Зрењанин број: 553-3544/2007-2 од 19. 07. 2007. године без временског ограничења на основу налаза и мишљења органа вештачења које је код Ф. Б. утврдило да има … и телесно оштећење у висини од 100% те да има потребу за помоћи и негом другог лица трајно.
Решењем Покрајинског фонда за пензијско и инвалидско осигурање, Филијале Центар привременим решењем број: 35-181.21.084710/2015 од 05. 08. 2015. године Ф. Б. признато је право на породичну пензију. Након тога, спроведен је поступак за признавање права на новчану накнаду за помоћ и негу другог лица, спроведено је ново вештачење здравственог стања и утврђено да Ф. Б. није потребна туђа нега и помоћ. На тај начин одбијен је захтев корисника решењем Покрајинског фонда за пензијско и инвалидско осигурање, Филијале Зрењанин број: 35-182.40-084710 од 20. 11. 2015. године. Првостепено решење потврђено је решењем Дирекције Покрајинског фонда за ПИО бр: 30-02/182.40-84710 од 28. 01. 2016. године у чијем је образложењу, између осталог, наведено да се „наводи именованог истакнути у жалби да је налазом органа вештачења већ утврђено да постоје медицински разлози за постојање потребе за негом и помоћи другог лица утврђени још 1999. године, не могу прихватити „јер је вештачење у том поступку било за потребе Центра за социјални рад и по правилима истог Центра“.

Након што је Ф. Б. остварио право на породичну пензију и након што је спроведено ново вештачење у поступку за признавање права на новчану накнаду за помоћ и негу другог лица: налаз, оцена и мишљење првостепеног органа вештачења Фонда ПИО бр. ДО-84710 од 09. 10. 2015. године, Центар за социјални рад, Зрењанин донео је решење број: 55324-3272/2016 од 30. 5. 2016. године којим је „заменио“ своје решење број: 553-3544/2007-2 од 19. 07. 2007. године и кориснику укинуо право на увећани додатак за помоћ и негу другог лица. Ново решење Центар за социјални рад донео је, као је у изреци наведено: „због остваривања права на пензију“. Након тога, Центар је упутио обавештење од 23. 06. 2016. године у коме је позвао странку да изврши повраћај неосновано примљених средстава за период од 09. 10. 2015. године до 30. 04. 2016. године у износу од 179.879,6 динара, узевши као датум престанка права датум налаза и мишљења органа вештачења датог у поступку за признавање права на новчану накнаду за помоћ и негу другог лица. Покрајински секретаријат за социјалну политику, демографију и равноправност полова, својим решењем број: 139-553-483/2016-01 од 13. 09. 2016. године, одбио је жалбу Ф. Б. изјављену против решења Центра за социјални рад број: 55324-3272/2016 од 30. 5. 2016. године, након чега је странка покренула управни спор.
Р. Б. у својој притужби Заштитнику грађана поставила питање како је могуће да се укидају права која су кориснику претходно била призната трајно; да орган вештачења не признаје своја раније дата мишљења у поступцима за остваривање права на додатак за помоћ и негу другог лица; те да ли је првостепени орган вештачења, када је 09. 10. 2015. године утврдио да код њеног сина не постоји потреба за помоћи и негом другог лица, требао своје мишљење и да образложи тако што ће навести у чему се састоји промена, односно побољшање здравственог стања. Притужиља истиче да се постојећим системом не пружа никаква правна сигурност у погледу стечених права и грађани се доводе у ситуацију да када могу да остваре неко додатно право, морају да калкулишу какве ће последице новоостварено право произвести у погледу раније стечених права.  
Иако је притужиља, као законски заступник, покренула управни спор против решења Покрајинског секретаријата за социјалну политику, демографију и равноправност полова Заштитник грађана нашао је да су испуњени услови за поступање овог органа и пре окончања тог поступка као доступног и расположивог правног средства, имајући у виду могућност повреде права особе са инвалидитетом, Закона о општем управном поступку и начела добре управе. 
Заштитник грађана својим актом дел. бр. 33376 Заштитник грађана затражио је изјашњење о наводима притужбе од Центра за социјални рад у Зрењанину, пре свега тражећи одговоре на следећа питања: 
· На основу ког члана Закона о општем управном поступку је извршена замена решења;

· Да ли је Центар, приликом доношења решења од 30. 5. 2016. године, ценио налаз и мишљење на основу кога је странци претходно признао право на увећани додатак и који су разлози због којих је НОМ од 09. 10. 2015. године прихватио као релевантно, а не НОМ који каже да је потреба за помоћи и негом трајна.

· У ком погледу се два НОМ-а разликују, те да ли је у том смислу НОМ од 09. 10. 2015. године јасан, потпун, логичан и образложен у погледу тога да странци више није потребна помоћ и нега другог лица, а претходно је било утврђено да је помоћ и нега потребна трајно;

· На основу ког акта органа је странци утврђено дуговање у износу од 179.879,6 динара и да ли је станци достављена, евентуално, донета одлука, како би странка могла против исте да користи редовна правна средства;

Поступајући по захтеву Заштитника грађана, Центар за социјални рад у Зрењанину доставио је изјашњење број: 55320-5385/2016 од 21. 09. 2016. године у коме су потврђени наводи притужбе да је Ф. Б. био корисник увећаног додатка за помоћ и негу другог лица; да је Центар донео ново решење којим је укинуо признато право, при чему је претходно прибавио мишљење надлежног Покрајинског секретаријата (број: 129-553-43/2016-03 од 06. 05. 2016. године) о томе на који начин да поступи, с обзиром да је корисник стекао статус породичног пензионера, јер је овом органу, као првостепеном, било спорно да ли корисник испуњава услове за даље остваривање права на увећани додатак за помоћ и негу другог лица у систему социјалне заштите, односно, да ли је за примену члана 92. става 2. Закона о социјалној заштити довољно да је корисник стекао статус пензионера или је неопходно да је остварио и право на новчану накнаду за помоћ и негу другог лица у систему пензијског и инвалидског осигурања. Центар је, такође, истакао да је Р. Б. као законски заступник Ф. Б., Центру предочила да није могла да истовремено са подношењем захтева за пензију да поднесе и захтев за новчану накнаду за помоћ и негу другог лица, већ је то могло бити учињено тек након признавања статуса пензионера; указано је на чињеницу да Ф. Б. није једини корисник који је био на евиденцији овога центра коме је због накнадног стицања статуса пензионера престало право на додатак за помоћ и негу другог лица које је остваривао у систему социјалне заштите, и то не из разлога што је дошло до побољшања његовог здравственог стања (јер се код трајно признатих права ради о инвалидним и тешко болесним лицима код којих се може очекивати само погоршање здравља), већ једино из разлога што је од стране исте комисије приликом следећег вештачења утврђено да уопште није ни требао да буде корисник права, с обзиром на степен телесног оштећења; осим тога, неки од тих корисника никада нису ни подносили захтев за остваривање права на новчану накнаду за помоћ и негу другог лица код Фонда ПИО јер им је у систему социјалне заштите већ било трајно признато право на додатак за помоћ и негу другог лица без обавезе контролног прегледа, па су сматрали да нема потребе да поново подносе захтев за признавање „истог“ права које има и слични назив па ствара још већу забуну код неуких странака и да пролазе кроз целокупну процедуру од подношења захтева и прибављања целокупне документације која се прилаже уз захтев до „изласка болесних, ометених, инвалидних, а у многим случајевима и непокретних лица“ пред комисију – што често ствара и велике трошкове санитетског превоза; овакви корисници долазе у ситуацију да им ретроактивно бивају укидана права на додатак у систему социјалне заштите, почев од дана остваривања права на пензију, а да им не буду признавана права на новчану накнаду за помоћ и негу другог лица у систему ПИО, те да самим тим настају и њихова дуговања према буџету Републике Србије по основу „неоснованих“ исплата додатка који морају да врате. Центар, даље, наводи да није потребно наглашавати да се ради о инвалидним лицима која остварују пензије у минималним износима којима су те пензије једини извор прихода, и који сада долазе у ситуацију да од тих минималних пензија враћају дуговања настала по основу неоснованих исплата додатка која су им у систему социјалне заштите била призната као тајно право, а на основу налаза исте комисије која се касније изјаснила да немају потребе за туђом негом и да им право треба укинути; по мишљењу Центра овакве ситуације би требало регулисати тако да трајно призната права на додатак за помоћ и негу у систему социјалне заштите буду аутоматски превођена у права на накнаду за помоћ и негу у систему ПИО без обавезе подношења новог захтева и поновног вештачења, уместо да Фонд ПИО захтева да корисници који су већ једном а неки и више пута вештачени пред органом вештачења за потребе утврђивања права на додатак и утврђивања степена телесног оштећења поново бивају подвргнути вештачењу пред истим органом вештачења овај пут за потребе утврђивања права на новчану накнаду; да пракса показује да приликом поновних вештачења орган вештачења готово никада не узима у обзир своје раније налазе мишљења и оцене дате у поступку остваривања права на додатак код центра за социјални рад јер исте никада није тражио од овог центра. Центар закључује да, посматрајући целокупан проблем са аспекта заштите интереса корисника као особа са инвалидитетом, да је неопходно предузети мере у циљу иницирања измене постојећих законских прописа, или постојеће прописе тумачити на другачији начин, или пак мењати досадашњу праксу РФ ПИО а и органа вештачења по којој је од корисника којима је већ једном утврђена потреба трајно и којима је утврђен одређени степен телесног оштећења тражено да се поново подвргну процедури вештачења и да се у тој процедури не узимају у обзир раније дате оцене, налази и мишљења. 

Центар за социјални рад, доставио је уз изјашњење и одговарајућу документацију којом је поткрепио своје наводе. Увидом у достављене списе утврђено је, између осталог, да је у наведеном мишљењу Покрајинског секретаријата наведено да је странка била у обавези да Центар за социјални рад обавести о датуму подношења захтева за пензију и да, начелно, тај датум треба узети као датум престанка права на увећани додатак, али да узимајући у обзир неукост странке и тешку материјалну ситуацију исте, право у конкретном случају треба прекинути са 09. 10. 2015. године као даном вештачења када је, у поступку пред Покрајинским фондом за ПИО, Филијалом Зрењанин, утврђено да код корисника не постоји потреба за туђом негом. Центар за социјални рад у Зрењанину утврдио је износ дуговања корисника на основу прегледа исплата додатка прибављеног од Министарства за рад, запошљавање, борачка и социјална питања, као органа који врши исплату. Износ дуговања није утврђен решењем као управно-правним актом. 
Полазећи од, до тада утврђеног чињеничног стања, Заштитник грађана је својим актом дел. бр. 51331 од Покрајинског секретаријата за социјалну политику, демографију и равноправност полова затражио изјашњење о наводима притужбе, пре свега о томе:
· По ком правном основу, односно на основу које законске одредбе је извршена „замена“ правноснажног решења Центра за социјални рад број: 553-3544/2007-2 од 19. 07. 2007. године и донето решење број: 55324-3272/2016 од 30. 5. 2016. године;

· Која су правна дејства наведене „замене“, будући да је решење које је „замењено“ био правноснажно;

· Имајући у виду да је Секретаријат у свом мишљењу упућеном Центру за социјални рад у Зрењанину заузео став да је корисник требао да пријави Центру да је поднео захтев за пензију, на који начин центри као првостепени органи, иначе, поступају када им корисник додатка за помоћ и негу пријави да је поднео захтев за пензију док је одлучивање о том захтеву у току пред РФ ПИО; 

· На основу којих законских одредаба је Секретаријат упутио Центар да треба донети решење о престанку права на увећан додатак за помоћ и негу другог лица даном вештачења пред РФ ПИО од 09. 10. 2015. године;

Поступајући по захтеву Заштитника грађана, Покрајински секретаријат за социјалну политику, демографију и равноправност полова доставио је изјашњење број: 139-553-484/2016-01 од 16. 01. 2017. године у коме је, између осталог, наведено да се „основ“ за доношење новог решења Центра за социјални рад број: 55324-3272/2016 од 30. 5. 2016. године налази у чињеници да су „наступиле нове околности везане за права именоване странке“, те да је, сходно одредби члана 97. ст. 1. Закона о социјалној заштити, законски заступник Ф. Б., била у обавези да нове чињенице и околности пријави Центру, али да то није учинила, те да је нова околност, која је од утицаја на остваривање права огледа у чињеници да је Ф. Б. остварио право на породичну пензију. Центар за социјални рад је, по службеној дужности, покренуо поступак преиспитивања права на додатак и увећани додатак и од Фонда за ПИО добио податак да је именовани постао корисник породичне пензије. На основу ове околности, Центар је заменио своје решење бр. и донео ново број: 55324-3272/2016 од 30. 5. 2016. године У конкретном случају, Ф. Б., због остваривања права на породичну пензију, више не испуњава услове за остваривање права на додатак и увећани додатак по Закону о социјалној заштити. Одговарајући на питање Заштитника грађана на који начин центри као првостепени органи, иначе, поступају када им корисник додатка за помоћ и негу пријави да је поднео захтев за пензију док је одлучивање о том захтеву у току пред РФ ПИО, Покрајински секретаријат је одговорио да „се не ради о ставу Секретаријата, већ о законској обавези корисника права у складу са чланом 97. ст. 1. Закона о социјалној заштити и да у ситуацији када корисник права на додатак за помоћ и негу пријави надлежном центру за социјални рад да је поднео захтев за пензију, корисник прима право које је остварио по Закону о социјалној заштити, додана остваривања права на пензију“. Од дана остваривања права на пензију губи права по Закону о социјалној заштити, јер се мења правни основ и корисник остварује права у складу са Законом о ПИО. Основ за наведено, дефинисан је у ставу 2. члана 92. Закона о социјалној заштити по коме право на додатак за помоћ и негу другог лица остварује лице које то право не може да оствари по другом правном основу“. 
Заштитник грађана, с обзиром да је поступајући по притужбама већег броја корисника  препознао одређене проблеме у вези са остваривањем права на помоћ и негу другог лица у систему социјалне заштите, односно у систему пензијског и инвалидског осигурања, од Министарства за рад, запошљавање, борачка и социјалне питања затражио мишљење о одређеним питањима која су се у поступцима јавила као спорна односно недовољно јасно одређена.
Министарство за рад, запошљавање, борачка и социјална питања доставило је Заштитнику грађана акт број: 553-00-01539/2016-10 у коме је, између осталог, наведено да се потреба за помоћи и негом другог лица утврђује на основу прописа о пензијском и инвалидском осигурању и да оцену потребе утврђују органи вештачења образовани по прописима којима се уређује пензијско и инвалидско осигурање; уколико корисник додатка за помоћ и негу другог лица, који је ово право остварио по Закону о социјалној заштити, у току коришћења наведеног права оствари право на пензију, даном остваривања пензије више не испуњава услове за коришћење права на додатак за помоћ и негу другог лица у систему социјалне заштите јер не испуњава услове из члана 92. ст. 2. Закона о социјалној заштити; остваривањем права на пензију у систему пио стиче се други правни основ, односно могућност остваривања права на новчану накнаду за помоћ и негу другог лица код Фонда ПИО и по прописима о пензијском и инвалидском осигурању; у вези питања да ли ће се због промене правног основа (остваривањем пензије) поново вештачити здравствено стање корисника, Министарство је Заштитника грађана упутило да се обрати РФ ПИО. 
***
У току поступка Заштитник грађана утврдио је следеће:
Правноснажно решење Центра за социјални рад у Зрењанину бр. 553-3544/2007-2 од 19 07. 2007. године стављено је ван снаге на начин који није прописан Законом о општем управном поступку. Наиме, ново решење број: 55324-3272/2016 од 30. 05. 2016. године донето је на основу члана 68. и члана 99. Закона о социјалној заштити и члана 192. Закона о општем управном поступку
. Из наведеног произилази да је важеће, правноснажно решење уклоњено из правног промета на начин који није прописан законом. 
У образложењу другостепеног решења Покрајинског секретаријата наведено је да је кориснику признато право на породичну пензију почев од 18. 02. 2014. године, те да би самим тим датумом, у складу са чл. 97. Закона о социјалној заштити, требало да му престане право на увећани додатак, али како се ради о неукој странци, као датум престанка права узет је датум новог вештачења односно 09. 10. 2015. године. 
Имајући у виду наведено, закључак је да нема правне сигурности, не само у погледу наставка коришћења стеченог права, већ и у погледу времена када ће кориснику право на туђу негу бити укинуто, односно од ког датума и да ли ће то бити датум доношења решења о признавању права на пензију, или датум од када је кориснику признато право на пензију (а то је обично датум подношења захтева, при чему од датума подношења захтева до доношења решења по правилу протекне далеко више од 60 дана који је законски рок) или ће то бити датум новог вештачења.
Покрајински секретаријат у свом одговору Заштитнику грађана, као и у мишљењу датом Центру за социјални рад, стоји на ставу да је странка била у обавези да пријави чињеницу да је поднела захтев за пензију, као промену која је од утицаја на право, али да би и поред тога, наставила да прима право које је остварио у систему социјалне заштите, до дана остваривања права на пензију. С тим у вези, нејасно је на који начин на остваривање права на додатак или увећани додатак утиче околност да је корисник поднео захтев за пензију, а самим тим нејасна је обавеза корисника да центру за социјални рад пријави да је захтев за пензију поднео и која је сврха ове обавезе.
Закон о општем управном поступку који је био на снази у време одлучивања органа прописивао је, између осталог, да је орган управе дужан је да у поступку "правилно и потпуно утврди све чињенице и околности које су од значаја за доношење законитог и правилног решења (одлучне чињенице)"
. Одлучне чињенице утврђују се доказима
. "Које ће чињенице узети као доказане одлучује овлашћено службено лице по свом уверењу, на основу савесне и брижљиве оцене сваког доказа посебно и свих доказа заједно, као и на основу резултата целокупног поступка"
. Вештачењем се одлучна чињеница доказује када је за њено утврђивање и оцену "потребно стручно знање којим не располаже службено лице које води поступак"
. "Ако налаз и мишљење вештака нису јасни или потпуни", или " мишљење није довољно образложено", "а ти се недостаци не могу отклонити ни поновним саслушањем вештака, поновиће се вештачење, са истим или другим вештацима, а може се затражити и вештачење од научне или стручне организације"
. Решење органа мора бити образложено, а образложење мора да садржи и "утврђено чињенично стање... разлоге који су били одлучни при оцени доказа, разлоге због којих није уважен који од захтева странака, правне прописе и разлоге који с обзиром на утврђено чињенично стање упућују на решење какво је дато у диспозитиву"
. 

Околност да је Центар за социјални рад донео ново решење а да је исто засновао само на чињеници да је странка остварила право на пензију, при чему није узео у обзир и ценио налаз и мишљење органа вештачења из 1999. године, односно 2007. године када је утврђено да је кориснику неопходна туђа нега трајно, показује да орган није правилно и потпуно утврдио све чињенице и околности које су од значаја за доношење законитог и правилног решења. На исти начин поступио је и Секретаријат, као другостепени орган, који је у образложењу свог решења по жалби навео да овај орган не може ценити различите налазе органа вештачења Фонда ПИО у погледу здравственог стања именованог, јер је налаз од 09. 10. 2015. године дат у поступку за остваривање права на новчану накнаду за помоћ и негу другог лица. На тај начин, првостепени и другостепени орган (Центар за социјални рад и Покрајински секретаријат) пропустили су да поступе по одредби тада важећег Закона о општем управном поступку из чл. 181. да: "Ако налаз и мишљење вештака нису јасни или потпуни", или " мишљење није довољно образложено", "а ти се недостаци не могу отклонити ни поновним саслушањем вештака, поновиће се вештачење, са истим или другим вештацима, а може се затражити и вештачење од научне или стручне организације."
Законом о пензијском и инвалидском осигурању
 у члану 41а прописано је да право на новчану накнаду за помоћ и негу другог лица, има осигураник и корисник пензије, коме је због природе и тежине стања повреде или болести утврђена потреба за помоћи и негом за обављање радњи ради задовољавања основних животних потреба. Потреба за помоћи и негом другог лица постоји код лица из става 1. овог члана које је непокретно, или које због тежине и природе трајних болести и болесног стања није способно да се самостално креће ни у оквиру стана уз употребу одговарајућих помагала, нити да се само храни, свлачи, облачи и да одржава основну личну хигијену, код слепог лица које је изгубило осећај светлости са тачном пројекцијом и код лица које постиже вид са корекцијом до 0,05.

У време подношења захтева за признавање права на додатак за помоћ и негу другог лица ово право је - према одредбама тада важећих прописа - имало лице "коме је због природе и тежине стања повреде или болести неопходна помоћ и нега за обављање радњи ради задовољавања основних животних потреба"
. Процена потребе вршила се према прописима о пензијском и инвалидском осигурању
. 

Важећим Законом о социјалној заштити
 у члану 92. прописано је да право на додатак за помоћ и негу другог лица има лице коме је због телесног или сензорног оштећења, интелектуалних потешкоћа или промена у здравственом стању неопходна помоћ и нега другог лица да би задовољило своје основне животне потребе. Право на додатак за помоћ и негу другог лица остварује лице из става 1. овог члана ако то право не може да оствари по другом правном основу. Потреба за помоћи и негом другог лица утврђује се на основу прописа о пензијском и инвалидском осигурању. Потреба за помоћи и негом другог лица постоји код лица из става 1. овог члана коме је услед телесног оштећења, оштећења чула вида које узрокује губитак осећаја светлости са тачном пројекцијом или се вид постиже са корекцијом 0.05, интелектуалних потешкоћа или промена у здравственом стању неопходна помоћ и нега другог лица ради задовољења основних животних потреба и које не може да устане из кревета, да се креће унутар стана без употребе помагала, да се храни, свлачи, облачи или да одржава основну личну хигијену без помоћи другог лица.

Начело истине и слободне оцене доказа налаже органу да правилно, истинито и потпуно утврди све чињенице и околности које су од значаја за законито и правилно поступање у управној ствари
. Чињенице које су од значаја за поступање у управној ствари утврђују се доказима
. "Овлашћено службено лице одлучује по свом уверењу које чињенице узима као доказане, на основу савесне и брижљиве оцене сваког доказа посебно и свих доказа заједно, као и на основу резултата целокупног поступка"
. Вештачење се изводи када је за утврђивање или оцену неке чињенице потребно стручно знање којим овлашћено службено лице не располаже"
. "Ако недостаци налаза и мишљења не могу да се отклоне поновним саслушавањем, вештачење се понавља, са истим или другим вештацима"
. Решење органа у писаном облику мора бити образложено, а образложење мора да буде разумљиво и да садржи "чињенично стање и доказе на основу којих је оно утврђено, разлоге који су били одлучујући код оцене сваког доказа, прописе и разлоге који, с обзиром на утврђено чињенично стање, упућују на одлуку из диспозитива и….. разлоге због којих је орган одступио од решења која је раније доносио у истим или сличним управним стварима"
. 
Решење против кога не може да се изјави жалба, нити покрене управни спор (правноснажно решење), а којим је странка стекла одређена права, односно којим су јој одређене обавезе, може да се поништи, укине или измени само у случајевима који су законом одређени
. 
Начело законитости и предвидивости управног поступка налаже да орган поступа на основу закона, других прописа и општих аката. Такође обавезује орган да, када поступа у управној ствари, води рачуна и о ранијим одлукама донетим у истим или сличним управним стварима
. 
Законом о општем управном поступку, у члану 183. став 1. т. 8 прописано је да ће другостепени орган или надзорни орган решењем на захтев странке или по службеној дужности у целини или делимично поништити коначно решење: ако је у истој управној ствари раније донето правноснажно решење којим је управна ствар друкчије решена.
***

Обавеза је државе и да предузме мере којима се обезбеђује да "особе са инвалидитетом и њихове породице које живе у сиромаштву имају приступ државној помоћи за покривање трошкова везаних за инвалидитет, укључујући одговарајућу обуку, давање савета, финансијску помоћ и привремену туђу негу"
, као и мере којима се "унапређује економска, правна и социјална заштита породичног живота"
 и пружа "помоћ која је неопходна" у случају болести
.

Достигнути степен остваривања права на социјалну заштиту - које припада корпусу људских права - не може се смањивати, а једном стечено право на коришћење социјалне заштите не може се одузимати. Престанак коришћења права из социјалне заштите може бити резултат једино и искључиво чињенице да за коришћењем права више не постоји потреба; у том случају, органи који о коришћењу права одлучују и који процењују (не)постојање потребе процењује дужни су да савесно, брижљиво и потпуно утврде све чињенице и донесу правилну, закониту, чињенично и правно засновану и образложену одлуку, у складу са најбољим интересима корисника.  

Органи јавне власти дужни су да поштују оправдана правна очекивања грађана, нарочито када су она створена претходном активношћу и(ли) праксом органа јавне власти. Ова обавеза није декларативне природе, већ носи врло конкретне обавезе органа управе: да поступају доследно, уједначено и сагласно доброј претходној пракси; да промену праксе спроводе онда када постоје објективни и одлучни разлози за другачије поступање; да промену праксе и одступање од до тада примењених критеријума и правила целовито, јасно и аргументовано образложе.

Коначно, Заштитник грађана је става да је неправилна примена закона (иако може да буде формално тачна) када орган власти донесе одлуку којом се, фактички, право из корпуса социјалних права које је грађанин једном стекао укида, а да при томе није утврђено да је, на страни грађанина, дошло до промене неке од чињеница или околности чије је постојање је било услов за стицање права.

На основу утврђених чињеница и околности, Заштитник грађана је утврдио пропуст у законитости и правилности рада Покрајинског секретаријата за социјалну политику, демографију и равноправност полова и Центра за социјални рад у Зрењанину, па је сходно члану 31. став 2. Закона о Заштитнику грађана, упутио препоруку, у циљу отклањања уочених недостатака, односно унапређења рада органа управе и спречавања истих или сличних пропуста убудуће.

� „Службени гласник РС“ бр. 98/06

� "Сл. лист СРЈ", бр. 33/97 и 31/2001 и "Сл. гласник РС", бр. 30/2010


� чл. 8. Закона о општем управном поступку "Сл. лист СРЈ", бр. 33/97 и 31/2001 и "Сл. гласник РС", бр. 30/2010

� чл. 199. Закона о општем управном поступку "Сл. лист СРЈ", бр. 33/97 и 31/2001 и "Сл. гласник РС", бр. 30/2010


� "Сл. гласник РС", бр. 34/2003, 64/2004 - одлука УСРС, 84/2004 - др. закон, 85/2005, 101/2005 - др. закон, 63/2006 - одлука УСРС, 5/2009, 107/2009, 101/2010, 93/2012, 62/2013, 108/2013, 75/2014 и 142/2014


� чл. 23. Закона о социјалној заштити и обезбеђивању социјалне сигурности грађана


� чл. 23. Закона о социјалној заштити и обезбеђивању социјалне сигурности грађана


� „Службени гласник РС“, бр. 24/11


� чл. 10. Закона о општем управном поступку "Сл. гласник РС", бр. 18/2016


� чл. 116. Закона о општем управном поступку "Сл. гласник РС", бр. 18/2016


� чл. 10. Закона о општем управном поступку "Сл. гласник РС", бр. 18/2016


� чл. 128. Закона о општем управном поступку "Сл. гласник РС", бр. 18/2016


� чл. 130. ст. 4.  Закона о општем управном поступку "Сл. гласник РС", бр. 18/2016


� чл. 141. Закона о општем управном поступку "Сл. гласник РС", бр. 18/2016


� чл. 14. Закона о општем управном поступку "Сл. гласник РС", бр. 18/2016


� чл. 5. Закона о општем управном поступку "Сл. гласник РС", бр. 18/2016


� чл. 28. Конвенције о правима особа са инвалидитетом


� чл. 16. Ревидиране Европске социјалне повеље

